**Sounding Places: More-Than-Representational Geographies of Sound and Music**

Uredile: Karolina Doughty, Michelle Duffy i Theresa harada

Cheltenham: Edward Elgar Publishing, 2019, ISBN 978-1-781788-892-7

Urednička knjiga **Sounding Places: More-Than-Representational Geographies of Sound and Music** zbirka je tekstova koji istražuju nereprezentativne zvučne zapise. Osnovna pitanja kojima se autori u knjizi bave tiču se načina na koji zvuk postaje značajni „sastojak“ mikrogeografije stvaranja mjesta kroz afekte, emocije i atmosferu, načina na koji doprinosi oblikovanju različitih utjelovljenih i prostorno smještenih doživljaja, odnosno kako se ti aspekti mogu metodološki iskoristiti. Te teme doprinose široj raspravi o odnosima između reprezentativnog i nereprezentativnog u kulturi koji su prisutni u društvenim i humanističkim znanostima. Na taj način knjiga doprinosi teorijskim ispreplitanjima zvuka, afekta, emocija i atmosfere.

Nereprezentativne teorije koje je 90.-ih godina prošlog stoljeća Nigel Thrift počeo proučavati na Školi geografskih znanosti Sveučilišta u Bristolu temelj su za tekstove predstavljene u ovoj knjizi. Te su teorije imale značajan utjecaj na razna disciplinarna područja, a osobito na kulturnu geografiju te se nastavljaju razvijati. Trenutna rasprava vodi se o nazivu teorije (nereprezentativna odnosno više nego reprezentativna), no to nije u fokusu ove knjige. Za njene autore, ova teorija nudi široki okvir odnosno pristupe pa je jednostavno smatraju krovnim terminom za različite radove koji se nastoje nositi s doživljajima prostora koji su više-nego-ljudski, više-nego-tekstualni, odnosno koji se oslanjaju na različitost osjeta.

Cilj knjige je doprinijeti razvoju teorijske i konceptualne primjene pristupa sa snažnim fokusom na prostor koji je vezan i koji se otkriva kroz svakodnevni život. Tako nereprezentativne teorije pomažu konceptualizirati i uhvatiti svijet zvuka, kojeg je teško zabilježiti u tekstualnoj formi, odnosno osjetiti njegovu snagu kroz studije neuhvatljivog. Na taj način, tekstovi u ovoj knjizi predstavljaju mjesta ispreplitanja zvuka i prostora te se igraju, propitkuju i eksperimentiraju s doživljajem glazbe, zvuka i mjesta.

Nereprezentativne teorije danas su integralni dio društvenih i humanističkih znanosti odnosno umjetnosti. Prostorna modulacija dopušta radikalno promišljanje odnosa između ljudskog i neljudskog, a autori u ovoj knjizi daju svoje viđenje takvih pristupa. Tako se polazi od Thriftovog inicijalnog promišljanja „geografije onoga što se događa“, Latourovog propitkivanja hijerarhije prirode odnosno poretka te se u obzir uzima Andersonovo i Harrisonovo objašnjenje da svi i sve sudjeluju u stvaranju prostora, sve se događa i sve ima svoje djelovanje.

Sama knjiga je organizirana u četiri dijela. Prvi dio knjige, *Sound and Place-making* posvećen je istraživanju uloge zvuka u stvaranju i doživljaju mjesta. Poglavlja u ovom dijelu knjige istražuju na koji način naše veze s mjestom, zajednicom, poviješću i identitetom mogu oživjeti, kako ih izazvati odnosno usvojiti kroz zvuk. Tako se istražuju snažni udari valova odnosno oceanske struje, odjeci dalekih krajolika, tijek zvuka kroz tijelo, a sve u odnosu na vezu s prostorom. Zvuk oživljuje neopipljive i osjetilne krajolike kognitivnih misli, emocionalnih i afektivnih odjeka odnosno zvučne aure samog tijela. Michelle Duffy, Angela Campbell i Richard Chew pozivaju na potragu za senzualnim, utjelovljenim i neočekivanim elementima susreta s mjestom istražujući ga kroz umjetničku praksu. Alexandra Kaley, Chris Hatton i Christine Milligan istražuju doživljaje zvuka kroz „uši“ osoba s invaliditetom, a Mor Shilon nastoji razumjeti različite narative buke vezane uz proširenje međunarodne zračne luke Ben Gurion i njihove veze s osjećajima. Istraživanje nastajanja urbanih javnih prostora nastavlja se i u idućem poglavlju u kojem Fabio Bertoni istražuje taktičku uporabu prostora kroz *breakdance*. Konačno, Jon Andreson i Lyndsey Stoodly uranjaju u zvukove mora i daskanja proučavajući načine na koji zvučna okolina može promijeniti spoznavanje svijeta.

Drugi dio knjige, *the Centrality of Sound to the Making of Bodies* proučava različite načine povezanosti tijela, kretanja i okoline kroz zvuk kao i ulogu zvuka u stvaranju inkluzivne okoline. Owain Jones, Luci Gorell Barnes i Antony Lyons nude ekologiju narativa o vodi i zvuku te predstavljaju „zvučne glasove“ vode. Sheryl-Ann Simpson zagovara slušanje zvučnih elemenata krajolika kroz ruralnu tišinu. Daniel Pava i Herculano Cachino propitkuju prakse stvaranja zvuka u svakodnevnom životu u suradnji s dvanaest sudionika u istraživanju dok se Karla Berrens bavi ulogom zvuka u taktilnom prostoru kroz istraživanje doživljaja prostora od strane ljudi s poremećajem vida. Nesrin El Ayadi, u posljednjem nas poglavlju ovog dijela knjige vodi na autoetnografsko istraživanje identiteta i pripadanja kroz slušanje lingvističke raznolikosti mjesta.

Afektivna politika mjesta, glavna je tema trećeg dijela knjige, *Affective Politics of Sound*, a što se odnosi na načine medijacije zvuka pomoću tijela kako bi se potvrdilo odnosno razvrgnulo razumijevanje svijeta koji nas okružuje. Anna Kanngieser i Rory Gibb uvode koncept sonifikacije podataka pokazujući na koji se način u znanosti koristi konverzija podataka u zvuk, a Ryan Bird raspravlja o geopolitičkom zvuku. Leonie Tuitjer bavi se afektivnom snagom zvuka istražujući je kroz zvučne intervencije tajlandske vlade tijekom svakodnevne vožnje bangkoškim sustavom javnog prijevoza. Karolina Doughty nastavlja s fokusom na prisutnost glazbe u prostoru i svakodnevnim situacijama istražujući glazbene intervencije u javnom prostoru kroz glazbeni kozmopolitizam. Naposljetku, Kaya Berry se bavi kolektivnom atmosferom u spavaonicama hostela pokazujući na koji način banalni zvukovi, poput hrkanja mogu utjecati na odnose između pojedinaca i kolektivnog prostora.

Četvrti dio knjige, *Methodological Approaches to Utilizing Sound* ima za cilj obogatiti metodološke pristupe korištenja zvuka. Tako Candice Boyd zalazi u istraživanje uporabe zvuka u terapeutske svrhe, Teresa Harada predlaže proširenje procesa slušanja u slušanje cijelim tijelom, a Catherine Wilkinson i Samantha Wilkinson istražuju glazbeno i zvučno usklađivanje („uštimavanje“) s mjestom kroz radio stanicu KCC Live, a kako bi se postigao intimni doživljaj tog istog prostora.

Prema riječima urednica, knjiga doprinosi kontinuiranim naporima koji su prisutni u interdisciplinarnim područjima istraživanja zvuka, a kojima se nastoji teoretizirati uloga zvuka u različitim oblicima društvenog života – u oblikovanju zajednica i mjesta pripadanja, u uobičajenim tjelesnim praksama, u pokretu i ritmovima, u kulturi i identitetu mjesta odnosno emocijama, afektima i osjetilnim doživljajima zvuka u društvenosti.

Kroz posljednja dva desetljeća bilježi se sve veći korpus znanstvenih znanja u području osjetilnog, afektivnog odnosno emocionalnog doživljaja. Najkonkretniji radovi primjene osjeta i emocija vezani su uz područje poslovnih studija, marketinga i turizma, a sve su brojniji radovi i u području terapije umjetnošću. Kako bi se dokazao utjecaj osjeta na doživljaje, percepciju odnosno prostor koji nas okružuje, bez obzira radi li se o zvuku, vidu, mirisu, okusu ili dodiru, neophodno je iste i izmjeriti pa je značajan korpus znanstvenih radova iz područja psihologije i neuroznanosti posvećen tim temama. Ta područja znanosti često se koriste vrlo mjerljivim metodama i instrumentarijem koji afektivne doživljaje može i dokazati, no unatoč tome, zbog niza faktora koji utječu na individualni doživljaj mjesta i općenito svijeta koji nas okružuje čvrsti dokazi još uvijek izostaju. Ova knjiga nudi jedno od mogućih viđenja i tumačenja zvuka kroz pero isključivo individualnih percepcija autora njenih tekstova. Stoga je se više može čitati kroz perspektivu jednog novog viđenja zvuka i prostora nego kao egzaktne dokaze njihove povezanosti.

Urednice smatraju da će knjiga biti korisna znanstvenicima iz područja društvenih znanosti koji se bave kulturnom geografijom, socijalnom psihologijom, glazbom i kulturalnim studijima te da predstavlja koristan alat urbanistima i donositeljima odluka za korištenje zvuka u javnim prostorima. Kako bi se isto i ostvarilo, međutim, potrebno je prevladati težinu čitanja tekstova koji su sastavni dio ove knjige. Prije no što će knjiga bit konkretan alat kojim se može služiti u praksi, čitatelju eventualno može pružiti neka nova subjektivna viđenja i razmišljanja o zvuku.

Više o knjizi na: <https://www.e-elgar.com/shop/sounding-places>.

Dr. sc. Daniela Angelina Jelinčić